Агенцијата за заштита на правото на слободен пристап до информациите од јавен карактер, врз основа на член 111 став 1 од Законот за општата управна постапка (“Службен весник на Република Македонија“ бр. 124/2015), а согласно член 27, член 34 став 1 од Законот за слободен пристап до информации од јавен карактер (“Службен весник на Република Северна Македонија“ бр. 101/2019) и согласно Упатството за спроведување на Законот за слободен пристап до информации од јавен карактер (“Службен весник на Република Северна Македонија“ бр.60/20), постапувајќи по Жалбата изјавена Г. К. , поднесена против ООУ „Маршал Тито“ - Струмица, по предметот Барање за пристап до информации од јавен карактер, на 26.06.2024 година го донесе следното

**Р Е Ш Е Н И Е**

1. Жалбата изјавена од Г. К., поднесена против ООУ „Маршал Тито“ - Струмица, заведена во Агенцијата под бр.08-192 на 19.06.2024 година, по предметот Барање за пристап до информации од јавен карактер, **СЕ УВАЖУВА**.

**2. СЕ НАЛОЖУВА** на Имателот на информации да постапи по Барањето на Барателот согласно одредбите од Законот за слободен пристап до информации од јавен карактер.

**3.** Имателот на информации е должен да го спроведе ова Решение во рок од 15 дена од денот на неговиот прием и за истото да ја извести Агенцијата.

**О Б Р А З Л О Ж Е Н И Е**

## Г. К. на 27.05.2024 година, поднел Барање за пристап до информации од јавен карактер до ООУ „Маршал Тито“ - Струмица, со кое побарал по преку е-маил да му се достави електронски запис од следните информации:

„1. Сите записници од Училишниот Одбор на ООУ „Маршал Тито“ – Струмица од периодот Септември 2022 до Април 2024 година;

1. Сите Записници од Наставнички Совет на ООУ „Маршал Тито“ – Струмица од периодот Септември 2022 до Април 2024 година“

Имателот на информации на ова Барање не одговорил во законски предвидениот рок, поради што Барателот на информацијата, во законски предвидениот рок, поднел Жалба, заведена во Агенцијата под бр. 08-192 на 19.06.2024 година.

Агенција, преку е-маил заведен под бр.08-192 од 19.06.2024 година, ја препрати Жалбата до Имателот на информации и побара во рок од 7 дена да се произнесе по истата и до Агенцијата да ги достави сите списи во врска со предметот.

Имателот на информации на 20.06.2024 година по електронски пат ја извести Агенцијата дека „на официјалниот мејл [mtitosr@yahoo.com](mailto:mtitosr@yahoo.com) немаме Барање за информации од јавен карактер од лицето Г. К. ...“.

Агенцијата за заштита на правото на слободен пристап до информациите од јавен карактер по разгледувањето на Жалбата и другите списи во врска со предметот утврди дека Имателот на информации не постапил согласно одредбите од Законот за слободен пристап до информации од јавен карактер, односно во законски предвидениот рок не ги доставил бараните информации до Барателот, на начин и во форма наведени во Барањето, ниту донел управен акт согласно горенаведениот Закон, поради што се смета дека Барањето е одбиено.

Агенцијата му укажува на Имателот на информации дека, со оглед на тоа што Имателот на информации се запознал со содржината на Барањето со дописот доставен од Агенцијта на 19.06.2024 година и бил должен да постапува по истото.

Согласно погоре наведеното, Агенцијата за заштита на правото на слободен пристап до информациите од јавен карактер одлучи како во диспозитивот на ова Решение.

**ПРАВНА ПОУКА:** Против ова Решение странката може да поведе управен спор пред Управниот суд во рок од 30 дена.

**Директор,**

**Пламенка Бојчева**